Ouer as 35? Registrasies vir Covid-19-entstof open binnekortToenemende stygings in verskeie provinsies, hoofsaaklik weens die Delta-variant van die koronavirus, wek groot kommer. (Foto: Emmanuel Croset/AFP) Mense tussen die ouderdom van 35 en 49 sal op 15 Julie kan begin registreer om die Covid-19-entstof te ontvang. Die registrasie en inentings van diegene ouer as 50 duur intussen voort. Die waarnemende minister van gesondheid, Mmamoloko Kubayi-Ngubane, het Vrydag tydens ŉ aanlyn mediavergadering gesê die regering hoop om teen die einde van volgende week minstens 250 000 mense per dag in te ent, en dat meer as 190 000 mense in hierdie stadium gemiddeld per dag ingeënt word. Intussen is daar steeds groot kommer oor die vinnige verspreiding van die hoogs aansteeklike Delta-variant van die koronavirus wat die huige vlaag infeksies – wat tot dusver in Gauteng gesentraliseer is – aandryf. Dr. Tulio de Oliveiro, direkteur van Krisp, die genomikawaarnemingslaboratorium, sê die Delta-variant is vinnig besig om die oorheersende variant te word. “Ons is nie buite gevaar nie,” het De Oliveiro vanoggend gewaarsku. Syfers in Gauteng is gaandeweg besig om af te neem, maar die vinnige koers waarteen infeksies nou in veral Limpopo, KwaZulu-Natal, die Wes-Kaap en Mpumalanga toeneem, wek groot kommer. De Oliveiro sê in Limpopo lyk die grafiek van infeksies in hierdie stadium “soos ŉ vuurpyl” en daar was die afgelope sewe dae ŉ beduiende toename in infeksies. Dieselfde gebeur in KwaZulu-Natal waar die Delta-variant begin oorheers. Hoewel die infeksiesyfers in hierdie stadium nog betreklik laag is, is daar nietemin ŉ kwaai toename in gevalle. In Mpumalanga en die Wes-Kaap is getalle ook besig om vinnig toe te neem. Volgens De Oliveiro is die goeie nuus minstens dat die huidige entstowwe ŉ goeie vlak van beskerming teen ernstige Covid-19 bied en dat dit belangrik is om soveel as moontlik mense in te ent. In hierdie stadium is sowat 5,6% van Suid-Afrika se bevolking reeds ingeënt en net meer as 4 miljoen mense het reeds ŉ dosis van die entstof ontvang. Spesiale inentingsprogramme vir onderwysers en die polisie het reeds begin en die weermag begin Vrydag met sy inentingsprogram. “Die idee is om elke moontlike beskikbare hulpbron te gebruik om die tempo van inentings te versnel,” sê dr. Nicholas Crisp, adjunkdirekteur-generaal van gesondheid. Inentings oor naweke bly ŉ groot tameletjie – die program kom oor naweke bykans tot stilstand – en Crisp sê daar word nou verskeie programme in werking gestel om te verseker inentings word oor naweke voortgesit. Volgens Crisp het Suid-Afrika tans sowat 3,6 miljoen dosisse in voorraad – die beste posisie waarin die land tot dusver was. Dit is genoeg voorraad vir 18 dae van inentings. Verlenging van afsonderingsregulasies Die ministeriële advieskomitee het reeds vergader en Sandile Buthelezi, direkteur-generaal van gesondheid, sê die minister sal later vandag ŉ verslag daaroor ontvang. ŉ Aanbeveling word daarna aan die nasionale koronavirusbevelsraad gedoen. Die amptenare wou vanoggend egter geen spesifieke aanduiding gee oor die moontlikheid van die voortsetting van die strenger inperking nie.